**Ministru kabineta noteikumu projekta**

**“Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” izstrādāts, pamatojoties uz Fizisko personu elektroniskās identifikācijas likuma (turpmāk – FPEIL) 13. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | FPEIL 3. panta trešā daļa nosaka trīs elektroniskās identifikācijas veidus:  1)ar kvalificētu vai kvalificētu paaugstinātas drošības elektroniskās identifikācijas līdzekli;  2)gadījumā, kad elektroniskās identifikācijas pakalpojuma sniedzējs un elektroniskā pakalpojuma sniedzējs rakstveidā vienojušies par elektronisko identifikāciju un elektroniskās identifikācijas veidu  3)gadījumā, kad elektroniskā pakalpojuma sniedzējs un fiziskā persona rakstveidā vienojušies par fiziskās personas identitātes pārbaudi elektroniskajā vidē.  Šis MK noteikumu projekts attiecas tikai uz tiem elektroniskās identifikācijas pakalpojuma sniedzējiem un to pakalpojumiem, kuri vēlas iegūt vai ir ieguvuši kvalificētu vai kvalificētu paaugstinātas drošības elektroniskās identifikācijas statusu.  Lai elektroniskās identifikācijas pakalpojuma sniedzējs kļūtu par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, tam ir jābūt reģistrētam kvalificētu elektroniskās identifikācijas pakalpojumu sniedzēju reģistrā (turpmāk — reģistrs). Uzraudzības institūcijas pienākumos ietilpst kvalificētu un kvalificētu paaugstinātas drošības elektroniskās identifikācijas pakalpojumu sniedzēju uzraudzība un reģistrēšana reģistrā.  Lai elektroniskās identifikācijas pakalpojuma sniedzējs varētu reģistrēties reģistrā, priekšnoteikums ir uzraudzības institūcijai iesniegt vairākus dokumentus. Viens no šādiem dokumentiem ir apliecinājums, ka tas atbilst visām FPEIL 13. pantā minētajām tehniskajām un organizatoriskajām prasībām.  Saskaņā ar FPEIL 13. pantu MK nosaka:   1. tehniskās un organizatoriskās prasības, kādām atbilst:    1. kvalificēts un kvalificēts paaugstinātas drošības elektroniskās identifikācijas pakalpojuma sniedzējs,    2. autentifikācija,    3. elektroniskās identifikācijas līdzekļi; 2. kārtību, kādā tiek nodrošināta kvalificēta un kvalificēta paaugstinātas drošības elektroniskās identifikācijas līdzekļa darbības izbeigšana; 3. kārtību, kādā veicama droša elektroniskās identifikācijas pārbaude; 4. kārtību, kādā veicama autentifikācijas apliecinājuma un ar neveiksmīgiem autentifikācijas mēģinājumiem saistītas informācijas izsniegšana un glabāšana; 5. elektroniskās identifikācijas pakalpojuma sniegšanas informācijas sistēmu, iekārtu un procedūru drošības pārbaudes kārtību un termiņus.   Balstoties uz likumā noteikto, ir izstrādāts MK noteikumu projekts “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām”.  Šī MK noteikumu projekta **mērķis** ir noteikt tehniskās un organizatoriskās prasības, kādām jāatbilst elektroniskās identifikācijas pakalpojuma sniedzējam un tā sniegtajam pakalpojumam, ja tas vēlas kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju.  Fizisko personu elektroniskās identifikācijas likums definē vairākus terminus, taču sekmīgai MK noteikumu projekta izstrādei un ieviešanai nepieciešams skaidrot papildu terminus, kas raksturo elektroniskās identifikācijas pakalpojuma sniegšanas procesus. MK noteikumu projektā ir skaidroti seši jauni termini.  **1.Elements.** Elektroniskās identifikācijas līdzeklis sastāv no vairākiem elementiem. Elements var būt gan materiāls, piemēram, kodu karte, gan nemateriāls, piemēram, PIN kods. Pamatā elementus izmanto atkārtoti (vairākas reizes), piemēram, autentificējoties ar internetbanku pakalpojumā, kodu karte būs tas elements, kuru izmantos katrā autentifikācijas reizē. Tomēr ir iespējami gadījumi i, kad elements var būt arī tikai vienreiz izmantojams, piemēram, unikālais kods, ko fiziska persona saņem no jauna katru reizi, kad tā veic autentifikāciju.  Elementi savā starpā atšķiras arī ar to, ka ir tādi, kas nesatur fizisko personu datus, un tādi, kas tos satur. Fizisko personu datus nesatur, piemēram, jau pieminētā kodu karte, PIN kods u.c. Elementa piemērs, kas satur fiziskās personas datus, ir autentifikācijas sertifikāts, kas tiek ievietots Pilsonības un migrācijas lietu pārvaldes izsniegtajā personas apliecībā. Elementiem, kas nesatur fiziskas personas datus, nav derīguma termiņa, taču elementam, kas satur fiziskas personas datus, MK noteikumu projektā tiek noteikts maksimālais derīguma termiņš (9. punkts).  **2.Elektroniskās identifikācijas līdzekļa darbības izbeigšana.**  Tās ir darbības, ko veic kvalificēts vai kvalificēts paaugstinātas drošības elektroniskās identifikācijas pakalpojuma sniedzējs, lai neatgriezeniski izbeigtu elektroniskās identifikācijas līdzekļa darbību. Tas nozīmē, ka elektroniskās identifikācijas līdzekli nekad vairs nevarēs izmantot elektroniskās identifikācijas pakalpojuma saņemšanai. Elektroniskās identifikācijas līdzekļa darbības izbeigšanu veic FPEIL 6. panta otrajā daļā minētajos gadījumos.  **3.Elektroniskās identifikācijas shēma.** Tas ir veids – procesu kopums, kā konkrēts elektroniskās identifikācijas pakalpojuma sniedzēja organizē elektroniskās identifikācijas līdzekļu izsniegšanu fiziskām personām.  **4.Fiziskās personas datu iekļaušana elektroniskās identifikācijas shēmā.** Tas nozīmē, ka fiziskā persona piekrīt nākotnē saņemt elektroniskās identifikācijas pakalpojumu no konkrētā elektroniskās identifikācijas pakalpojuma sniedzēja, t.i., piekrīt kļūt par potenciālu elektroniskās identifikācijas pakalpojuma saņēmēju, tāpat elektroniskās identifikācijas pakalpojuma sniedzējs piekrīt sniegt savu pakalpojumu konkrētai fiziskai personai un izsniedz tai piesaistītu elektroniskās identifikācijas līdzekli.  **5.Abpusējā atpazīšana.** Šis ir tehnisks process informācijas tehnoloģiju līmenī. Šī procesa laikā fiziskā persona ar elektroniskās identifikācijas līdzeklī esošajiem elementiem pārliecinās, ka tā veic sava elektroniskās identifikācijas pakalpojuma sniedzēja piedāvāto autentifikāciju, un otrādi – elektroniskās identifikācijas pakalpojuma sniedzējs pārliecinās, ka tā piedāvāto autentifikāciju izmanto fiziska persona ar tā izsniegtu atbilstošu elektroniskās identifikācijas līdzekli.  **6.Drošs datu pārraides kanāls.** Elektroniskā pakalpojuma sniedzējs no elektroniskās identifikācijas pakalpojuma sniedzēja saņem autentifikācijas apliecinājumu. Autentifikācijas apliecinājums tiek nosūtīts drošā veidā, lai attiecīgā informācija nenonāktu pie trešajām personām, t.i., informācija nenoplūstu un netiktu izmainīta**.**  Ministru kabineta noteikumu projektā ir ietvertas prasības par atsevišķu elektroniskās identifikācijas pakalpojuma daļu pieejamību, taču tas attiecināms konkrēti uz autentifikāciju un elektroniskās identifikācijas līdzekļa darbības izbeigšanu (3.1. apakšpunkts). Citas elektroniskās identifikācijas pakalpojuma sniegšanas daļas (piemēram, elektroniskās identifikācijas kartes izgatavošanas process) būtiski neietekmē faktisko elektroniskās identifikācijas procesu, kas tiek veikts, cenšoties piekļūt elektroniskajam pakalpojumam. Elektroniskās identifikācijas pakalpojums ir pieejams noteiktā laikā tiktāl, cik tas ir atkarīgs no kvalificēta vai kvalificēta paaugstinātas drošības elektroniskās identifikācijas pakalpojuma sniedzēja. Tas nozīmē, ka gadījumos, kad elektroniskās identifikācijas pakalpojums nav pieejams citu iesaistīto pušu kļūdu dēļ, kvalificēts vai kvalificēts paaugstinātas drošības elektroniskās identifikācijas pakalpojuma sniedzējs neuzņemas par to atbildību. Piemēram, kvalificēts un kvalificēts paaugstinātas drošības elektroniskās identifikācijas pakalpojuma sniedzējs autentifikācijas vajadzībām fizisko personu datus pārbauda, salīdzinot tos ar Iedzīvotāju reģistru. Gadījumā, ja Iedzīvotāju reģistra sistēma nav pieejama, tā vairs nav kvalificēta vai kvalificēta paaugstinātas drošības elektroniskās identifikācijas pakalpojuma sniedzēja atbildība. Elektroniskā pakalpojuma pieejamības laiks ir noteikts pēc Latvijas laika zonas, jo FPEIL neierobežo kvalificēties arī elektroniskās identifikācijas pakalpojuma sniedzējus no citām valstīm, taču, tā kā paredzams, ka viņu elektroniskās identifikācijas pakalpojumu izmantos Latvijā esošie elektronisko pakalpojumu sniedzēji un fiziskās personas, svarīgi ir nodrošināt Latvijā aktuālu pakalpojuma pieejamības laiku.  Ministru kabineta noteikumu projektā ietverts kvalificēta vai kvalificēta paaugstinātas drošības elektroniskās identifikācijas pakalpojuma sniedzēja pienākums saglabāt informāciju par elektroniskās identifikācijas līdzekļa darbības izbeigšanu, t.i., informāciju, kurai fiziskai personai elektroniskās identifikācijas līdzekļa darbība ir izbeigta un kurā laikā. Kvalificēts vai kvalificēts paaugstinātas drošības elektroniskās identifikācijas pakalpojuma sniedzējs var realizēt šo normu, izmantojot, piemēram, OCSP un CRL risinājumus. FPEIL 14.panta 8.punkts nosaka, ka kvalificēts vai kvalificēts paaugstinātas drošības elektroniskās identifikācijas pakalpojuma sniedzējs ievēro normatīvos aktus, kas attiecas uz personas datu aizsardzību. Kvalificēts vai kvalificēts paaugstinātas drošības elektroniskās identifikācijas pakalpojuma sniedzējs informāciju glabās 10 gadus pēc elektroniskās identifikācijas līdzekļa darbības izbeigšanas. Pamatojums šādam termiņam ir saistīts ar to, ka mantisko un personisko interešu aizsardzība ir nepieciešama arī noteiktu laika posmu pēc elektroniskās identifikācijas līdzekļa darbības izbeigšanas.  Ministru kabineta noteikumu projektā ir noteikts pienākums nodrošināt publiski pieejamas tās informācijas sistēmu, iekārtu un procedūru drošības apraksta daļas, kas attiecas, pirmkārt, uz fizisko personu, kas saņem elektroniskās identifikācijas pakalpojumu, un, otrkārt, elektroniskā pakalpojuma sniedzēju, kas sava pakalpojuma piekļuvei izmanto elektroniskās identifikācijas pakalpojumu (3.6. apakšpunkts). Tomēr kvalificētam vai kvalificētam paaugstinātas drošības elektroniskās identifikācijas pakalpojuma sniedzējam nav pienākuma publiskot visu drošības aprakstā norādāmo informāciju, jo šādā gadījumā tas varētu kaitēt elektroniskās identifikācijas pakalpojuma drošībai, kā arī atturēt kvalificētu vai kvalificētu paaugstinātas drošības elektroniskās identifikācijas pakalpojuma sniedzēju no vēlēšanās izpildīt kvalificēta vai kvalificēta paaugstinātas drošības elektroniskās identifikācijas pakalpojuma sniedzēja statusa iegūšanai noteiktās normas. Tāpēc MK noteikumu projektā ir izdalītas konkrētas informācijas sistēmu, iekārtu un procedūru drošības apraksta daļas, kuras nav jāpublisko. Ar informācijas sistēmu, iekārtu un procedūru drošības aprakstā norādāmo informāciju un konkrētām tā daļām var iepazīties MK noteikumu projektā “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniegšanas informācijas sistēmu, iekārtu un procedūru drošības aprakstā norādāmo informāciju”.  Ministru kabineta noteikumu projektā tiek noteikts, ka elektroniskās identifikācijas līdzeklis, kas nav personalizēts, jāglabā slēgtā veidā un tam regulāri jāveic inventarizācija, inventarizācijas rezultāti jāfiksē (3.9. apakšpunkts). Ar iepriekš minēto tiek saprasts, ka nepersonalizētās, tukšās kartiņas (materiāla elektroniskās identifikācijas līdzekļa sastāvdaļa) jāglabā slēgtās telpās vai iepakojumos un atbilstoši kvalificēta vai kvalificēta paaugstinātas drošības elektroniskās identifikācijas pakalpojuma sniedzēja iekšējiem kārtības noteikumiem regulāri jāpārbauda to skaits. Pārbaudes rezultātus fiksē kvalificēta vai kvalificēta paaugstinātas drošības elektroniskās identifikācijas pakalpojuma sniedzēja iekšējā dokumentācijā.  Ministru kabineta noteikumu projektā noteikts, ka par kvalificētu paaugstinātas drošības elektroniskās identifikācijas pakalpojuma sniedzēju var kļūt tikai tāds elektroniskās identifikācijas pakalpojuma sniedzējs, kas savu darbību pilnībā nodrošina Latvijas Republikas jurisdikcijā esošā teritorijā. Tas nozīmē, ka šis elektroniskās identifikācijas pakalpojuma sniedzējs elektroniskās identifikācijas shēmā izmantotos tehniskos resursus, programmatūras un cilvēkresursus izvieto un elektroniskās identifikācijas shēmā iekļautos fiziskās personas datus un neizmantotos identifikācijas līdzekļus glabā iepriekš minētajā teritorijā (5. punkts). Prasība kvalificētam paaugstinātas drošības elektroniskās identifikācijas pakalpojuma sniedzējam savu darbību pilnībā nodrošināt tikai Latvijas Republikas teritorijā tika noteikta tāpēc, ka šādā veidā valsts efektīvāk var pasargāt savu iedzīvotāju datus. Tāpat, ņemot vērā to, ka ar kvalificētu paaugstinātas drošības elektroniskās identifikācijas līdzekli būs iespējams realizēt nozīmīgas fiziskās personas tiesības elektroniskajā vidē, tad uzraudzības institūcijai būs vieglāk uzraudzīt kvalificētu paaugstinātas drošības elektroniskās identifikācijas pakalpojuma sniedzēju. Gadījumā, ja uzraudzības institūcija vēlēsies veikt papildus pārbaudes kvalificētam paaugstinātas drošības elektroniskās identifikācijas pakalpojuma sniedzējam, tad uzraudzības institūcijai to būs vieglāk veikt, jo visi tās resursi būs izvietoti Latvijā. Uzraudzības iestādei jāgarantē maksimāli efektīva uzraudzība pār šādu identifikācijas pakalpojuma sniedzēju, jo tas izdos drošāko identifikācijas līdzekli valstī. Taču, lai šī prasība nebūtu pārāk nesamērīga, par kvalificētu elektroniskās identifikācijas pakalpojuma sniedzēju varēs kļūt arī tādi elektroniskās identifikācijas pakalpojuma sniedzēji, kuri savu darbību pilnībā nodrošinās Eiropas Savienības vai Eiropas Ekonomiskās zonas valstu jurisdikcijā esošajā teritorijā (4. punkts).  Ministru kabineta noteikumu projektā ir vairākas prasības par to kādām prasībām atbilst kvalificēta un kvalificēta paaugstinātas drošības elektroniskās identifikācijas pakalpojuma sniedzēja nodrošinātā autentifikācija (6. punkts). Viena no tām nosaka, ka kvalificēts un kvalificēts paaugstinātas drošības elektroniskās identifikācijas pakalpojuma sniedzējs nodrošina, ka katra parole, ko fiziska persona ievada autentifikācijas laikā, tiek aizstāta ar unikālu simbolu virkni (6.3. apakšpunkts). Lai to izdarītu tiek izmantota jaucējfunkcija, kuras uzdevums ir veikt vienreizēju simbolu virknes aizstāšanu ar citu unikālu simbolu virkni. Jaucējfunkcija nodrošina arī to, ka, ja dažādām fiziskām personām ir vienādas paroles, tās vienalga tiks aizstātas ar atšķirīgām unikālām simbolu virknēm. Autentifikācijas sistēma atpazīst tikai jaucējfunkcijas radīto unikālo simbolu virkni, tai nekad nebūs zināma reālā fiziskās personas parole.  Tāpat noteikumu projektā noteikts, ka visiem paziņojumiem un notikumiem, ko fiziskā persona redz autentifikācijas procesa laikā, ir skaidra norāde uz konkrēto kvalificēto vai kvalificēto paaugstinātas drošības elektroniskās identifikācijas pakalpojuma sniedzēju. Tas nozīmē, ka fiziska persona nepārprotami saprot, kura elektroniskās identifikācijas pakalpojuma sniedzēja paziņojumi un notikumi tie ir (6.5. apakšpunkts). Ministru kabineta noteikumu projektā ir izdalītas tehniskās un organizatoriskās prasības atbilstoši elektroniskās identifikācijas pakalpojuma sniedzēja uzticamības līmenim – kvalificētam vai kvalificētam paaugstinātas drošības. Kvalificētam elektroniskās identifikācijas pakalpojuma sniedzējam kā minimums jāatbilst visām tām tehniskajām un organizatoriskajām prasībām, kas noteiktas kvalificētam un kvalificētam paaugstinātas drošības elektroniskās identifikācijas pakalpojuma sniedzējam. Kvalificētam paaugstinātas drošības elektroniskās identifikācijas pakalpojuma sniedzējam kā minimums jāatbilst visām tām tehniskajām un organizatoriskajām prasībām, kas noteiktas gankvalificētam un kvalificētam paaugstinātas drošības elektroniskās identifikācijas pakalpojuma sniedzējam, gan papildus – kvalificētam paaugstinātas drošības elektroniskās identifikācijas pakalpojuma sniedzējam.  MK noteikumu projektā kvalificētam paaugstinātas drošības elektroniskās identifikācijas pakalpojuma sniedzējam papildu prasības ir izvirzītas:   1. tehniskajām un organizatoriskajām prasībām, kādām atbilst kvalificēts paaugstinātas drošības elektroniskās identifikācijas pakalpojuma sniedzējs (5. punkts); 2. tehniskajām un organizatoriskajām prasībām, kādām atbilst kvalificēta paaugstinātas drošības elektroniskās identifikācijas pakalpojuma sniedzēja elektroniskās identifikācijas līdzekļi (8. punkts un 9.2. apakšpunkts); 3. drošai, kvalificētai paaugstinātas drošības elektroniskās identifikācijas pārbaudei (11.4. apakšpunkts).   Jānorāda, ka iepriekš minētās prasības ir stingrākas, jo kvalificēts paaugstinātas drošības elektroniskās identifikācijas pakalpojuma sniedzējs izsniedz augstākas drošības elektroniskās identifikācijas līdzekli, ar kuru varēs piekļūt jebkuram piedāvātajam elektroniskajam pakalpojumam elektroniskajā vidē un nav uzskatāms, ka tas ierobežo elektroniskās identifikācijas pakalpojuma sniedzēju.  Piemēram, kvalificēts paaugstinātas drošības elektroniskās identifikācijas līdzeklis papildus atbilst šādai prasībai - informāciju, ko tas satur, glabā aizsargātā tehniskā modulī, kas atbilst Eiropas Savienības un starptautiski atzītiem regulējumiem, kas regulē elektroniskās identifikācijas jomu (8.1. apakšpunkts). Ar vārdu – regulējumiem – jāsaprot vispārpieņemti regulējoši principi, pēc kuriem savā darbībā vadās elektroniskās identifikācijas pakalpojuma sniedzējs. Regulējums var iekļaut atbilstošus ietvarus un standartus, piemēram, ISO/IEC 19790:2012. Ņemot vērā to, ka elektroniskās identifikācijas jomā regulējumi vēl tikai veidojas un attīstās, MK noteikumu projektā nav atsauces uz konkrētiem regulējumiem, jo pēc zināma laika tie varētu būt novecojuši vai attiecināmi uz konkrēta veida tehnoloģiskajiem risinājumiem.  MK noteikumu projekta 11. punktā norādīts, ka droša elektroniskās identifikācijas pārbaude uzskatāma par notikušu tad, ja piepildās trīs nosacījumi. Kā viens no nosacījumiem ir noteikts, ka elektroniskā identifikācija ir notikusi saskaņā ar kvalificēta vai kvalificēta paaugstinātas drošības elektroniskās identifikācijas pakalpojuma sniedzēja darbību reglamentējošos dokumentos norādīto informāciju, piemēram, pakalpojuma sniegšanas noteikumos un drošības aprakstā norādīto informāciju.  Ar pēdējo MK noteikumu projekta punktu tiek noteikts, ka kvalificēts vai kvalificēts paaugstinātas drošības elektroniskās identifikācijas pakalpojuma sniedzējs sedz drošības pārbaudes izmaksas. Tas nozīmē, ka kvalificētam vai kvalificētam paaugstinātas drošības elektroniskās identifikācijas pakalpojuma sniedzējam saskaņā ar Fizisko personu elektroniskās identifikācijas likuma 17.panta ceturto daļu ir jārēķinās, ka uzraudzības institūcija var uzdot tam veikt drošības pārbaudi ne retāk kā reizi gadā, bet izdevumus par drošības pārbaudi segs pats kvalificēts vai kvalificēts paaugstinātas drošības elektroniskās identifikācijas pakalpojuma sniedzējs.  Ministru kabineta noteikumu projektā atsevišķas prasības kvalificētam vai kvalificētam paaugstinātas drošības elektroniskās identifikācijas pakalpojuma sniedzējam ir jāizpilda tikai tad, ja tas iespējams. MK noteikumu projekta izstrādes laikā tika konstatēts, ka atsevišķas prasības ne vienmēr ir tehniski iespējamas no kvalificēta vai kvalificēta paaugstinātas drošības elektroniskās identifikācijas pakalpojuma sniedzēja puses. Tā kā šī noteikumu projekta mērķis nav ierobežot elektroniskās identifikācijas pakalpojumu sniedzēju tehnoloģisko daudzveidību un attīstību, atsevišķām prasībām, kuras nebija sevišķi svarīgas, varēja uzlikt šādu atkāpi (10.3., 10.4. apakšpunkts un 13. punkts). |
| 3. | Projekta izstrādē iesaistītās institūcijas | Projekta izstrādē tika iesaistītas šādas institūcijas:   1. Vides aizsardzības un reģionālās attīstības ministrija (turpmāk – VARAM); 2. Informācijas tehnoloģiju drošības incidentu novēršanas institūcija (turpmāk – CERT.LV); 3. Pilsonības un migrācijas lietu pārvalde (turpmāk – PMLP); 4. Valsts reģionālās attīstības aģentūra (turpmāk – VRAA); 5. Latvijas Valsts radio un televīzijas centrs (turpmāk – LVRTC); 6. Latvijas Informācijas un komunikācijas tehnoloģijas asociācija (turpmāk – LIKTA); 7. Latvijas Komercbanku asociācija (turpmāk – LKA); 8. Informācijas tehnoloģiju un informācijas sistēmu drošības ekspertu grupa (turpmāk – DEG); 9. biedrība “ISACA Latvijas nodaļa (turpmāk – ISACA). |
| 4. | Cita informācija | Noteikumu projekta izpildi iesaistītās institūcijas nodrošinās esošo līdzekļu ietvaros. MK noteikumu projekta izpildi Aizsardzības ministrija nodrošinās tai piešķirto valsts budžeta līdzekļu ietvaros – 2016.gada neatliekamā pasākuma “Paaugstinātas drošības elektroniskās identifikācijas pakalpojumu sniedzēju uzraudzības institūcija” ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Elektroniskās identifikācijas pakalpojuma sniedzēji, kas vēlas kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju. Piemēram, LVRTC, banku sektors, uzņēmumi, kuri sniedz elektroniskās identifikācijas pakalpojumus. 2. Uzraudzības institūcijas apstiprinātajā ekspertu sarakstā iekļautie eksperti, kuriem jāpārbauda, vai kvalificēts un kvalificēts paaugstinātas drošības elektroniskās identifikācijas pakalpojuma sniedzējs atbilst FPEIL noteiktajām prasībām, un jāsagatavo drošības pārbaudes atzinums. 3. Uzraudzības institūcija, kura uzrauga kvalificētus un kvalificētus paaugstinātas drošības elektroniskās identifikācijas pakalpojuma sniedzējus un reģistrē tos reģistrā. Uzraudzības institūcija pieņem apliecinājumu, ka elektroniskās identifikācijas pakalpojuma sniedzējs atbilst visām MK noteikumu projektā noteiktajām prasībām, un drošības pārbaudes atzinumu, kas nepieciešams, lai elektroniskās identifikācijas pakalpojuma sniedzējs tiktu reģistrēts reģistrā. 4. Elektroniskā pakalpojuma sniedzēji, kuri sniedz savus pakalpojumus, izmantojot reģistrētos elektroniskās identifikācijas pakalpojuma sniedzējus. Elektroniskā pakalpojuma sniedzējam ir jāsadarbojas ar kvalificētu vai kvalificētu paaugstinātas drošības elektroniskās identifikācijas pakalpojumu sniedzēju, lai fiziskai personai sniegtā elektroniskā identifikācija atbilstu visām MK noteikumu projektā noteiktajām prasībām. |
| 2. | Tiesiskā regulējuma ietekme uz tautsaimniecību un administratīvo slogu | Fiziskās personas, kas izmantos kvalificētu vai kvalificētu paaugstinātas drošības elektroniskās identifikācijas pakalpojumu, varēs paļauties uz pakalpojuma drošumu, jo viens no galvenajiem priekšnoteikumiem, lai elektroniskās identifikācijas pakalpojuma sniedzējs kļūtu par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, ir – tam jāatbilst visām MK noteikumu projektā noteiktajām prasībām. Tieši šī iemesla dēļ elektroniskā pakalpojuma sniedzēji, kas saņems kvalificētu vai kvalificētu paaugstinātas drošības elektroniskās identifikācijas pakalpojumu, lai elektroniski identificētu fiziskas personas savam elektroniskajam pakalpojumam, varēs būt pārliecināti, ka fiziskajām personām piedāvātā elektroniskā identifikācija ir kvalificēta vai kvalificēta paaugstinātas drošības.  Administratīvais slogs palielināsies:   1. elektroniskās identifikācijas pakalpojuma sniedzējiem (LVRTC, banku sektoram, uzņēmumiem, kuri sniedz elektroniskās identifikācijas pakalpojumus), kas nolems kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju, jo tiem kā minimums būs jāatbilst visām MK noteikumu projektā noteiktajām prasībām.   Jāatzīmē, ka administratīvais slogs mainīsies ne vien elektroniskās identifikācijas pakalpojuma sniedzējiem, bet arī iestādēm un uzņēmumiem, kuri sniedz atbalstu elektroniskās identifikācijas pakalpojuma sniedzējiem, piemēram, LVRTC gadījumā elektroniskās identifikācijas pakalpojuma nodrošināšanā iesaistītā institūcija ir PMLP, kuri elektroniskās identifikācijas pakalpojuma sniegšanā nodrošina karšu izsniegšanu. PMLP būs pienākums gan sagatavot un iesniegt LVRTC kvalificētā statusa iegūšanai nepieciešamo dokumentāciju par kompetencēm/jomām, kas atrodas PMLP atbildībā, kā arī PMLP būs pienākums sadarboties audita veikšanā, tostarp, atļaut veikt auditu PMLP tādā mērā, kādā auditoram nepieciešams, lai pārliecinātos par atbilstību noteikumiem, kā arī novērst audita laikā konstatētus trūkumus/nepilnības, ja tādi tiks konstatēti;   1. uzraudzības institūcijas apstiprinātajā ekspertu sarakstā iekļautajiem ekspertiem, jo tiem būs jāpārbauda, vai kvalificēts un kvalificēts paaugstinātas drošības elektroniskās identifikācijas pakalpojuma sniedzējs atbilst FPEIL un šajā noteikumu projektā noteiktajām prasībām, un jāsagatavo drošības pārbaudes atzinums; 2. uzraudzības institūcijai, jo tai būs jāpārbauda elektroniskās identifikācijas pakalpojuma sniedzēju iesniegtie apliecinājumi, lai tie atbilstu visām MK noteikumu projektā noteiktajām prasībām, un eksperta iesniegtais drošības pārbaudes atzinums. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika izstrādāts sadarbībā ar nevalstisko sektoru, projekta izveides procesā tika iesaistītas šādas nevalstiskā sektora institūcijas:   1. LIKTA; 2. LKA; 3. DEG. |
| 2. | Sabiedrības līdzdalība projekta izstrādē | Projekts sabiedriskajai apspriešanai publicēts AM mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Netika saņemti konceptuāli iebildumi projekta tālākai virzībai. Projekts tika atbalstīts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildē iesaistīti:   1. elektroniskās identifikācijas pakalpojuma sniedzēji, kuri vēlēsies kļūt par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju; 2. elektronisko pakalpojumu sniedzēji; 3. uzraudzības institūcija; 4. uzraudzības institūcijas sarakstā apstiprinātie eksperti. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

2992

17.08.2017 18:00:00

Z.Beļavska, 67335354

[Zane.Belavska@mod.gov.lv](mailto:Zane.Belavska@mod.gov.lv)